Apie mėgstamus dalykus
Pakalbėkime apie tai, kas mums patinka, ką mėgstame. Tai yra apie mėgstamus dalykus. O gal mėgiamus? Juk neretai tenka girdėti:
Jis yra kolegų mėgiamas. Arba: Ši televizijos laida yra mano mėgiamiausia. 
Pasiaiškinkime, kaip yra iš tiesų.
Taisyklė paprasta – neveikiamosios rūšies dalyviai daromi iš esamojo laiko trečiojo asmens veiksmažodžių:  
valgo – valgomas, 
lanko – lankomas,
rodo – rodomas,
mėgsta – mėgstamas.
Mes juk nesakome mėgia, todėl ir nėra žodžio mėgiamas, mėgiamiausias, nebent tarmėse.
Bendrinėje kalboje vartotina dalyvio forma – mėgstamas, mėgstama. 
Taigi: 
Mėgstamas, o ne mėgiamas maistas išduoda vyro charakterį.
Anksčiau mėgstamas, mielas, o ne mėgiamas darbas pastaruoju metu virto kančia.
Grupė atliko mėgstamiausią, populiariausią, o ne mėgiamiausią kūrinį.
Ne mėgiamiausias, o mėgstamiausias prekių ženklas Lietuvoje – „Facebook“.

